**DRUŠTVO KNJIŽNIČARA SLAVONIJE, BARANJE I SRIJEMA**

**EUROPSKA AVENIJA 24, 31000**

**BROJ:**

**DATUM: 17. 06. 2016.**

**ZAPISNIK SA 41. SKUPŠTINE DRUŠTVA KNJIŽNIČARA SLAVONIJE, BARANJE I SRIJEMA**

**ODRŽANE 17. 06. 2016. GODINE U DRENOVCIMA**

**Ad. 1.**

Skupština je započela u 13 sati. Sve nazočne pozdravio je domaćin Skupštine Goran Pavlović nakon čega su pozdravnu riječ održali i predstavnici lokalne samouprave: Jakša Šestić, načelnik Općine te predsjednica Društva knjižničara Slavonije, Baranje i Srijema (u nastavku Društva) Vlatka Surma Szabo.

Nakon pozdravne riječi, Vlatka Surma Szabo predlaže izbor Radnog predsjedništva u sastavu: Goran Pavlović, Marija Čačić, Tihonija Zovko; zatim izbor tijela Skupštine: zapisničarka Dijana Klarić, ovjerovateljice zapisnika: Snježana Šulentić i Ružica Vinčak, te verifikacijska komisija: Renata Benić, Roberta Subjak i Josipa Vrbanić.

Izbor Radnog predsjedništva, tijela Skupštine i verifikacijske komisije jednoglasno je usvojen.

**Ad. 2.**

Nakon otvaranja Skupštine, te pozdravne riječi domaćina i gostiju, nastavilo se s drugom točkom dnevnog reda odnosno svečanom dodjelom Povelje Marija Malbaša. Društvo knjižničara Slavonije, Baranje i Srijema ustanovilo je Povelju «Marija Malbaša» kao javno priznanje zaslužnim članovima Društva. U ime Društva, Skupštini se obratila Marina Vinaj podsjećajući nazočne kako je Povelja nazvana imenom prof. Marije Malbaše, istaknute knjižničarke i autorice Osječke bibliografije, posebno zaslužne za osnivanje Društva i razvoj knjižničarstva u Slavoniji i Baranji.

Marina Vinaj nadalje ističe kako se Povelja dodjeljuje za dugogodišnji aktivan rad u Društvu i značajne rezultate na unapređivanju i promicanju knjižničarske struke i ugleda Društva.

Obrazloženi prijedlozi za dodjelu Povelje dostavljeni su Upravnom odboru Društva, a putem tajnika Ocjenjivačkom odboru Društva koje je donijelo odluku kako se Povelja Marija Malbaša u 2016. godini dodjeljuje dvjema kandidatkinjama: Blaženki Pavlović – Radmanović i Sandi Hasenay.

Marina Vinaj, u ime Ocjenjivačkog odbora, čestita dobitnicama, te potom čita njihove životopise.

Sanda Hasenay odsutna je zbog opravdanih razloga, stoga nagradu u njeno ime preuzima Svjetlana Mokriš.

Blaženka Pavlović – Radmanović osobno preuzima nagradu i srdačno se zahvaljuje na tom velikom priznanju za njen rad.

Marina Vinaj poziva Mariju Erl Šafar da se obrati Skupštini s nekoliko riječi. Marija Erl Šafar obavještava nazočne kako Odjel za kulturologiju Sveučilišta J. J. Strossmayera u Osijeku pokreće Dane Marije Malbaše u Osijeku, te poziva sve da podrže tu inicijativu kako bi Dani uistinu i zaživjeli.

Goran Pavlović također poziva sve nazočne da podupru tu odličnu ideju.

Goran Pavlović moli Veru Erl da se Skupu obrati s nekoliko riječi. Vera Erl obraća se svima nazočnima, a posebno svojim studentima iskazujući posebno zadovoljstvo što ima čast vidjeti kako su njeni studenti danas uspješni knjižničari i informacijski stručnjaci.

Vera Erl ističe kako je ugodno iznenađena inicijativom pokretanja Dana Marije Malbaše, te ističe kako je Marija Malbaša zaslužila da se podsjećamo na nju, te da bismo mi danas trebali biti mudri kako bismo ostvarili ono što je Malbaša zamišljala, ali nije imala tehnološke uvjete za realizaciju svojih ideja. Ističe kako nema prevelike razlike između informacijskih stručnjaka tada i danas jer svi imamo izvrsne ideje, jedina razlika je u tome što danas imamo tim stručnjaka koji ima mogućnosti ostvariti ideje.

Nadalje, podsjeća kako je Marija Malbaša, kao prva povjerenica Društva bibliotekara Hrvatske u Osijeku, bila i članica Povjerenstva koje je 1966. godine istaknulo potrebu osnivanja naučne biblioteke u Osijeku.

Zahvaljuje svojim kolegama na svemu što rade i čestita organizatorima na Skupu.

**Ad. 3. /Ad. 4.**

Nakon svečane dodjele Povelje Marija Malbaša, uslijedilo je Izvješće tajnika Društva, Izvješće blagajnice Društva, te Izvješće Nadzornog odbora. Nakon što je predsjednica Društva opravdala izostanak tajnika i blagajnice Društva, pročitala je Izvješće tajnika Društva i Izvješće blagajnice.

Goran Pavlović upućuje kritiku prema Društvu. Smatra kako nije u redu da na Skupštini ne nazoče niti tajnik niti blagajnica, te čak 8 članova Upravnog vijeća.

Emilija Pezer obraća se nazočnima podržavajući kritiku Gorana Pavlovića.

Goran Pavlović predlaže da se svako izvješće daje pojedinačno na glasanje, no prije toga traži od Predsjednice Društva podatak o članovima Društva, odnosno traži podatak o onim osobama koje su do održavanja Skupštine platile članarinu.

Predsjednica Društva kaže kako nema taj podatak, ali ukoliko je to potrebno može kontaktirati tajnika Društva da joj ga dostavi.

Goran Pavlović obraća se svima nazočnima i moli da se izjasne oni koji su platili članarinu. Nakon što su se svi izjasnili da su platili članarinu, Goran Pavlović daje na glasanje Izvješće tajnika Društva. Izvješće je jednoglasno usvojeno.

Goran Pavlović daje na glasanje Izvješće blagajnice Društva. Izvješće je jednoglasno usvojeno.

Marina Vinaj obraća se Predsjedniku Goranu Pavloviću i Skupu ističući kako Nadzorni odbor radi dobro i podsjećajući još jednom sve da plate članarinu.

Predsjednik Goran Pavlović kaže kako Nadzorni odbor nije radio prema pravilima novog Statuta, odnosno da je prekršen Članak 20. te da se radi o sukobu interesa jer član Nadzornog odbora ne može istovremeno biti i član Upravnog odbora. Marina Vinaj ističe kako se ne radi o sukobu interesa, nego je član Nadzornog odbora izvršavao svoju funkciju, a ta je nadzor rada Upravnog odbora.

Vlatka Surma Szabo obraća se Goranu Pavloviću ističući kako njegova primjedba nije valjana.

Goran Pavlović opet spominje problem članarine. Kaže kako svojom voljom podržavamo rad Društva, te da uplata članarine ne može biti od strane Knjižnice odnosno ustanove, nego na uplatnici član mora biti potpisan imenom i prezimenom. Nadalje, kaže kako ima dosta nejasnoća u radu Društva, a kao najveći problem primjećuje problem u lošoj komunikaciji s predsjednicom Društva.

Emilija Pezer podržava mišljenje Gorana Pavlovića te ističe kako smo svi po osobnom opredjeljenju članovi Društva. Ističe kako je i sama zatekla stanje u svojoj Knjižnici da su svi koji rade u Knjižnici bili članovi Društva. Smatra da članarine ne smiju biti kolektivne, nego je to osobna odluka.

Jasminka Mihaljević kaže kako nema ništa protiv toga da ustanova plaća članarinu svome djelatniku. Ističe kako ona radi u visokoškolskoj knjižnici, te da njoj njena ustanova u kojoj radi plaća članarinu prema Društvu.

Goran Pavlović kaže kako pravne osobe imaju pravo biti članovi Društva ukoliko imenuju osobu koja će ih predstavljati.

Marina Vinaj smatra kako svi trebamo imati uvid u novo tumačenje, te da je zapravo bit svega platiti članarinu do održavanja Skupštine.

Goran Pavlović ističe kako na Skupštini pravo glasa ima i pravna osoba pod uvjetom da verificira fizičku osobu koja će ju zastupati.

Dunja Holcer kaže kako u HKD-u postoje tri načina za učlanjenje u Društvo: pojedinac plaća sam općom uplatnicom, ustanova uplaćuje na ime pojedinca i ustega na plaći (djelatnik potpisuje da pristaje na to).

Vlatka Surma Szabo kaže kako je Društvu, nakon državne revizije, rečeno kako ustanova ne smije plaćati članarine svojim djelatnicima, te otada i zbog toga Društvo šalje uplatnice na točno ime i prezime fizičke osobe.

Aleksandra Pavlović kaže kako je do 2015. godine Gradska knjižnica i čitaonica Požega izvršavala uplatu za sve djelatnike Knjižnice.

Prošle godine na Skupštini zaključeno je da ustanova ne smije plaćati u ime svih djelatnika, te da joj sada, budući da se opet govori o istom problemu, nije jasno da li je to dozvoljeno ili ne?

Vlatka Surma Szabo također upućuje pitanje Goranu Pavloviću, budući da je po pitanju članarina sve razjašnjeno još prošle godine, zašto opet pokrećemo to pitanje?

Goran Pavlović odgovara joj zato što mu nije dostavila popis aktivnih članova, te da po Statutu moramo imati uvid u sve vrste članstava.

Vlatka Surma Szabo ponavlja još jednom kako je potrebno do Skupštine uplatiti članstvo, te da se zbog toga već od siječnja šalju uplatnice na ime i prezime fizičkih osoba.

Goran Pavlović daje Izvješće Nadzornog odbora na glasanje. Izvješće je jednoglasno usvojeno.

**Ad. 5.**

Nakon usvajanja izvješća Društva, uslijedila je sljedeća točka dnevnog reda – Davanje razrješnice tijelima Društva.

Goran Pavlović prijedlog razrješnice daje na glasanje.

Prijedlog je jednoglasno prihvaćen.

Nakon usvojenih razrješnica, uslijedio je prijedlog novih članova Upravnog odbora Društva. Na samom početku, Goran Pavlović, koji je bio predložen umjesto člana Upravnog odbora Franje Novaka, povlači se iz kandidature.

Emilija Pezer opet daje kritiku na rad predsjednice i tajnika Društva zato što je do njih nemoguće doći. Kaže kako kolege knjižničari nju (Emiliju Pezer) zovu i mole za bilo kakvu informaciju jer se ni do predsjednice ni do tajnik a Društva ne može doći. Moli da se na ovoj Skupštini imenuju ljudi koji će zastupati Društvo i s kojima će se moći komunicirati.

Svjetlana Mokriš odgovara kako Društvo ima svoje mrežne stranice za sve informacije, te da niti jednu Knjižnicu ne treba poistovjećivati s Društvom.

Aleksandra Pavlović predlaže da član Upravnog odbora umjesto Franje Novaka iz Pleternice bude Dijana Klarić iz Gradske knjižnice Požega. Smatra da nije u redu da Društvo nema niti jednog predstavnika iz Požeško-slavonske županije.

Svjetlana Mokriš kaže kako, ako je potrebno, svaka Knjižnica može imati poveznicu na mrežnu stranicu Društva.

Vlatka Surma Szabo daje kritiku Emiliji Pezer jer sve te osobe koje ju kontaktiraju nije proslijedila prema njoj osobno ili tajniku Društva. Nadalje, moli da se problemi konkretiziraju, te pohvaljuje sve članove Društva koji rade podsjećajući kako je sve što rade zapravo njihov dobrovoljan rad.

Goran Pavlović kaže Vlatki Surma Szabo kako nije u redu što je na Skupštinu došla s gotovim i pripremljenim popisom prijedloga članova Upravnog odbora, bez da se vodilo računa o prijedlozima ostalih Knjižnica čiji su djelatnici također članovi Društva. Također, kritizira Vlatku Surma Szabo zbog nejavljanja na telefon i nemogućnosti ostvarivanja bilo kakve komunikacije.

Marina Vinaj kaže kako Društvo mora biti poticaj i potpora svojim članovima. Upravni odbor nastojao je da zamjene budu iz istih županija, ali jednako tako gledalo se i da su ravnopravno zastupljeni predstavnici i iz različitih vrsta knjižnica. Nadalje, ističe kako je to u konačnici samo prijedlog, a konačna odluka je na nama svima i Skupštini. Također, moli Gorana Pavlovića da još jednom razmisli i da ne odstupi iz Upravnog odbora.

Predsjednik moli da se predstave prijedlozi novih članova Upravnog odbora.

Novi članovi Upravnog odbora su: Vlatka Surma Szabo, Dubravka Farkaš Pađen, Marija Orkić, Ivana Hengl, Iva Pezer (umjesto Tihomira Marojevića), Dijana Klarić (umjesto Franje Novaka odnosno Gorana Pavlovića), Anita Baier Jakovac (umjesto Vlaste Putar), Ivica Nikić (umjesto Ksenije Kesegi Krstin), Ivana Martinović (umjesto Maje Krtalić), Marijana Špoljarić Kizivat umjesto Srđana Lukačevića, Silvija Šokić i Ivana Knežević Križić.

Predsjednik prijedloge daje na glasanje.

Prijedlog novih kandidata za članove upravnog Odbora Društva jednoglasno je usvojen.

Predsjednik prijedlog daje na glasanje. Prijedlog je jednoglasno usvojen.

Prijedlog za članove Nadzornog odbora Društva su: Marina Vinaj, Srđan Lukačević, Vlasta Putar.

Predsjednik prijedlog daje na glasanje. Prijedlog je jednoglasno usvojen.

Prijedlog za glavnog urednika časopisa Knjižničarstvo je Merien Hadrović umjesto Svjetlane Mokriš.

Predsjednik prijedlog daje na glasanje. Prijedlog je jednoglasno usvojen.

Nakon ovog izglasavanja, slijedilo je glasanje za predsjednika Društva. Prije toga, Gorana Pavlovića je za riječ zamolio djelatnik Gradske knjižnice Vukovar, Borivoj Čalić koji je nazočne obavijestio o tome kako je protiv Vlatke Surme Szabo podignuta kaznena prijava za mobing od strane četiriju djelatnika Knjižnice, te da je cijeli slučaj prijavljen DORH-u.

Vlatka Surma Szabo također se obratila Skupu, te je rekla kako je očekivala ovakav rasplet događaja, te da u skladu s novonastalom situacijom svoj mandat daje na raspolaganje.

Još jedna djelatnica Gradske knjižnice Vukovar, Slavica Kovačević, zamolila je Gorana Pavlovića za riječ, a potom je rekla kako, premda su samo 4 djelatnika Vlatku prijavila za mobing, velika većina djelatnika podržava svoje kolege u postupku protiv bivše ravnateljice.

Marina Vinaj pita postoji li neki drugi kandidat za predsjednika Društva.

Silvija Šokić predlaže Aleksandru Pavlović.

Aleksandra Pavlović zahvaljuje na povjerenju, no odbija prijedlog te predlaže Silviju Šokić.

Silvija Šokić također odbija kandidaturu.

Budući da nema novih kandidata, predsjednik otvara glasovanje za Vlatku Surma Szabo kao predsjednicu Društva.

Nakon prvog glasanja, za Vlatku je glasalo 29 članova, suzdržanih je bilo 19, protiv nije nitko glasao.Goran Pavlović moli da se nazočni prebroje. Nakon prebrojavanja utvrđeno je da je 69 osoba nazočno, od 85 koliko se prijavilo na početku Skupštine.

Naime, po samom dolasku u Drenovce, svi sudionici Skupštine morali su se potpisati. Temeljem tih potpisa utvrđeno je da je na Skupštinu došlo 85 osoba. Nakon prijave, sudionici su se uputili u razgledavanje knjižnica na području općine Drenovci. Nakon obilaska knjižnica, a prije početka Skupštine, sudionici nisu ponovo prebrojani niti zapisani, te na taj način ranije nije niti utvrđeno da Skupštini ne prisustvuju svi sudionici.

Vlatka Surma Szabo se zahvaljuje na kandidaturi, kaže da je dala najbolje od sebe za rad Društva. Naglašava kako Skupština nije ni sudac ni porota, te moli Gorana Pavlovića da što prije završi sa Skupštinom.

Aleksandra Pavlović pita Gorana Pavlovića da li je moguće, budući da nema kandidata, da se glasanje za predsjednika ostavi za drugi put.

Goran Pavlović želi vidjeti statutarnu odredbu o glasovanju. Budući da je Statutom utvrđeno kako nema kvoruma, utvrđeno je kako samim time ni sama Skupština nije pravovaljana.

Skupština je raspuštena u 15,30 sati.

Zapisniku prilažem sljedeće dokumente:

1. Izvješće o radu DKSBS-au razdoblju od 19. lipnja 2015. do 17. lipnja 2016. (sastavio tajnik Društva Srđan Lukačević)
2. Izvještaj o poslovanju Društva u razdoblju od 1.1.2015.-31.12.2015. (sastavila blagajnica Društva Marija Mijaćank)

Zapisnik sastavila: Dijana Klarić, mag. bibl. i prof. hrv. jezika i književnosti

Supotpisnik (ovjerovatelj) zapisnika: Snježana Šulentić